## El Consell ratifica la contractació d’emergència de les obres de reparació dels danys en les muralles del castell de Chiva

*** L’objectiu és la reposició, consolidació i estabilització de les zones col·lapsades de les muralles afectades per les pluges del 29 d’octubre
* L’actuació disposa d’un pressupost de 398.898,64 euros**

El Consell ha pres nota de la declaració d’emergència de la contractació de les obres de reparació en les muralles del castell de Chiva, que van ser afectades per les pluges del passat 29 d’octubre de 2024.

Els efectes de les pluges van produir danys que van deixar els llenços en un estat precari i inestable i amb el risc de col·lapse de les estructures existents, la qual cosa podria afectar la integritat dels elements del castell, declarat bé d’interés cultural, així com comprometre la seguretat de les persones.

En concret, la contractació d’emergència té com a objectiu la reposició, consolidació i estabilització de les zones col·lapsades de les muralles. Es tracta d’una muralla d’origen andalusí que va patir reformes de gran importància en l’època carlista. Conforma un conjunt castral de gran complexitat i de magnitud considerable, implantat en una zona de control visual que envoltava el territori en una extensió des del riu Túria, al Xúquer i a la ciutat de València.

Esta obra d’emergència i servicis disposa d’un pressupost de 398.898,64 euros. Esta quantitat es destina a finançar tant l’execució de les obres de consolidació dels murs i la direcció d’obra, projecte i memòria final com el seguiment arqueològic.

Està previst que les obres comencen en la primera setmana de maig i la seua duració s’estima en set mesos d’execució.

Fecha: 29/04/2025